Канспект занятка па азнаямленню дзяцей з беларускім фальклорам

**“Жывіць душы фальклор” ( калыханкі, забаўлянкі, песенькі) у старшай групе**

Выхавальнік Скіба Д.І.

**Мэта**: абагульняць веды дзяцей пра беларускі дзіцячы фальклор ( калыханкі, забаўлянкі, песенькі); пашыраць уяўленні аб культуры свайго народа; вучыць перадаваць свае адносіны да твораў фальклору; вучыць выдзяляць галоўнае, актывізаваць творчае ўяўленне, развіваць беларускае маўленне; прывіваць любоў да свайго народа, далучыць да нацыянальнай культуры.

**Матэрыял**: калыска, сплеценая з лазы; лялька; цацачны посуд; выразаныя з паперы сілуэты пасцельнай бялізны і дзіцячага адзення; кавалкі тканіны; нажніцы; алоўкі.

**Ход занятка.**

**Лявоніха** *( выхавацель апрануты ў беларускі нацыянальны строй).* Добры дзень, мае любыя дзеткі! Я вельмі рада сустрэцца з вамі! Я – цётка Лявоніха, ведаю шмат беларускіх казак, песень, гульняў, калыханкаў, забаўлянак. І шмат чаму навучу вас. Аднак вы павінны памятаць, што разумею я толькі беларускую мову. Таму і вас папрашу размаўляць са мной па-беларуску.

Пакуль вас не было, я знайшла ў пакоі нешта вельмі цікавае. Пашукайце і вы гэтага незвычайнага госця.

*( Дзеці ходзяць па групавым пакоі і знаходзяць калыску з лялькай)*

**Лявоніха.** Як трапіла да нас гэтае дзіцятка, я не ведаю, але ўпэўнена, што яно галоднае і яго трэба накарміць. Што ядуць маляты?

*( Дзеці адказваюць, а потым кормяць ляльку.)*

 **Лявоніха**. Пестунок – гарэза ніяк спаць не хоча. З боку на бок пераварочваецца, спрабуе вызваліцца з пялюшак. А вочкамі гэтак зіркае, быцам адным позіркам усё наваколле ахапіць хоча. Але маленькім дзеткам трэба шмат спаць, яны тады хутка растуць.

*( Дзеці раяць паспяваць калыханку.)*

**Лявоніха.** Калыханкі пачынаюць дзецям спяваць яшчэ тады, калі яны не тое, што не ўмеюць размаўляць, але яшчэ зусім не разумеюць слоў. Маці пяе спачатку найбольш просценькія калыханкі пра жыццё жывых стварэнняў. Пасля ўжо, калі дзіця падрасце, яна спявае калыханкі даўжэйшыя і мудрэйшыя. Найбольш любяць дзеці калыханкі пра ката. Успомнім адну з такіх калыханак і паспяваем яе нашаму малому.

*( Дзіця калыхае люльку і пяе калыханку пра ката “ Прыйдзі, прыйдзі, коця”)*

**Лявоніха**. Кажуць, што калісці, перш чым пакласці дзіця ў калыску, пускалі туды ката. Тым самым ён забіраў з сабой ўсе чары пакідаў толькі дабро, прыязнасць. Аднак, хоць і радзей, у калыханках згадваюцца і куры, і галубы, якія лічацца сімвалам спакою, дабрабыту, шчасця. Праспявайце такую калыханку.

**Калыханка “ Люлі-люлі, прыляцелі гулі (куры)”.**

**Лявоніха**. Ёсць калыханкі, дзе героямі з`яўляюцца і заяц, і бычок, і пеўнік. Усе яны расказваюць пра сябе і ўздзейнічаюць на сон дзіцяці.

*( Дзіця спявае адпаведную калыханку)*

**Лявоніха.** Але наш малы ўсё роўна не спіць і скаціўся на самы край. Якая калыханка вучыць дзіця быць паслухмяным і не класціся на край ложка?

**Дзеці.** Калыханка пра ваўка.

*( Выконваецца адна з калыханак)*

**Лявоніха.** Ну вось, здаецца, наш гарэза нарэшце заснуў. Пакульён спіць, мы крыху адпачнём, а потым возьмемся за справу.

**Фізкультхвілінка “ Зайчык вушкі натапырыў…” ( гл. “ Сцяжынка” Л. Марціновіч)**

**Лявоніха**. А справа наша такая: нам трэба зрабіць выкрайкі адзення і пасцельнай бялізны для нашага малога. У вас на сталах ляжаць кавалкі тканіны і сілуэты рэчаў з паперы. Адзін з сілуэтаў прыкладаем да тканіны, абмалёўваем яго алоўкам і выразаем. Працаваць будзем па двое. З двух аднолькавых выразаных вамі, а затым сшытых мной сілуэтных кавалкаў сарочкі ці навалачкі, падкоўдраніка атрымаецца адна рэч. А хтосці выража дзве прасціны. Усё гэта вельмі спатрэбіцца нашаму госцю.

*( Лявоніха сочыць за правільнасцю выканання задання дзецьмі, аказвае дапамогу.)*

**Лявоніха.** Ну вось, многа будзе сарочак і прадметаў пасцельнай бялізны ў нашага выхаванца. Усё гэта я сшыю і ў наступны раз прынясу. Дарэчы малы ўжо прачнуўся. Што ж рабіць, каб ён супакоіўся?

*( Дзеці даюць прапановы, адна з іх – расказвае забаўлянку. Па просьбе Лявоніхі дашкольнікі ўспамінаюць пацешкі і забаўлянкі.)*

**Лявоніха**. Мы не толькі супакойвалі плаксу, але і далікатна павучалі яго быць працавітым, не сквапным, клапаціцца пра сябе і іншых. У якіх забаўлянках пра гэта гаварылася?

**Дзеці.** У забаўлянках пра сароку, мышку.

**Лявоніха**. У якіх яшчэ творах ненавязліва, праз жартоўны змест мы вучымся паважаць працу?

**Дзеці.** У дзіцячых песеньках

**Лявоніха.** Хто з`яўляецца героямі гэтых песень?

*( дзеці ўспамінаюць фальклорныя дзіцячыя песні і іх герояў.)*

**Лявоніха.** Які ўрок можна даць нашаму малому і самім сабе праз змест гэтых песень?

*( Дзеці вылучаюць маральныя якасці песень і робяць высновы.)*

**Лявоніха.** Здаецца, самы час заспяваць вясёлую песеньку.

**Песня “ Камар лазню тапіў”.**

**Лявоніха.** Ядумаю, нашаму маленькаму госцю тут вельмі спадабалася, і ён застанецца ў вас. Вы будзеце вучыць яго ўсяму добраму, што ўмееце самі. А мне час развітацца. Да новай сустрэчы!